ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3685/97 υποβολή: Mark Watts (PSE) προς την Επιτροπή (19 Νοεμβρίου 1997)

Θέμα: Διαθεσιμότητα πληροφοριών για επιχορηγήσεις μέσω Internet

Γνωρίζει η Επιτροπή εάν υπάρχουν προτάσεις για την εξασφάλιση πρόσβασης σε πληροφορίες για επιχορηγήσεις μέσω του Internet;

Συμφωνεί η Επιτροπή ότι αυτό θα ήταν ένας αποτελεσματικός και εύκολος τρόπος για την αναζήτηση εκ μέρους των ενδιαφερόμενων αρχικών πληροφοριών σχετικά με την ύπαρξη και τη διαθεσιμότητα επιχορηγήσεων;

Θα ήταν δυνατόν να δημιουργηθεί ένα σύστημα όπου οι ενδιαφερόμενοι θα μπορούσαν να δακτυλογραφήσουν μια σχετική λέξη και το μηχάνημα αναζήτησης να προχωρήσει στην ανάκτηση όλων των πληροφοριών για επιχορηγήσεις που αναφέρονται σ' αυτή τη λέξη. Οι πληροφορίες θα μπορούσαν κατόπιν να αναγνωσθούν από την οθόνη ή να διαβιβασθούν ανάλογα με την περίπτωση.

Συμφωνεί η Επιτροπή ότι αυτό θα εξοικονομούσε ένα τεράστιο όγκο χαμένου χρόνου και χαρτιού με την αποστολή άσχετων εντύπων αιτήσεων;

Απάντηση του κ. Bangemann εξ ονόματος της Επιτροπής (17 Δεκεμβρίου 1997)

Η Επιτροπή είναι πράγματι πλήρως ενήμερη της δυνατότητας να διαδίδει πληροφορίες σχετικά με ανοικτές προσκλήσεις υποβολής προτάσεων και προσφορών και να παρέχει πληροφορίες.

Οι πληροφορίες σχετικά με τις δημόσιες προκλήσεις υποβολής προσφορών και προτάσεων που δημοσιεύει η Επιτροπή διατίθενται στη βάση δεδομένων TED (Tenders Electronic Daily) - που είναι η ηλεκτρονική έκδοση του συμπληρώματος S της Επίσημης Εφημερίδας. Η ενλόγω βάση δεδομένων παρέχεται μέσω του οργανισμού του ξένιου υπολογιστή της Ευρωπαϊκής Επιτροπής σε όλες τις επίσημες γλώσσες της Κοινότητας. Η υπηρεσία περιέχει επίσης μια φιλική για τον χρήστη διασύνδεση διαδικτύου για τους χρήστες του Internet, η οποία καθιστά δυνατή την επιλογή εγγράφων ανά κωδικό, ανά κράτος μέλος, ανά ημερομηνία κ.λπ. Κάθε μήνα πραγματοποιείται διαβούλευση σε περισσότερα από 100.000 έγγραφα αυτής της βάσης. Εκτός απ'αυτήν την υπηρεσία, η Επιτροπή έχει σε λειτουργία ορισμένους κεντρικούς υπολογιστές συνδεδεμένους με το διαδίκτυο. Οι ενλόγω υπολογιστές παρέχουν δωρεάν πρόσβαση σε πληροφορίες σχετικά με πρωτοβουλίες της Επιτροπής σε όλους τους τομείς. Περιέχουν επίσης την αναγγελία δημοσίων προσκλήσεων υποβολής προσφορών και προτάσεων, ενώ παρέχουν και πληροφορίες. Όλοι οι ενλόγω κεντρικοί υπολογιστές δικτύων παρέχουν τη δυνατότητα στους χρήστες να μεταφορτώνουν τις πληροφορίες στους προσωπικούς υπολογιστές τους.

Ο κύριος κεντρικός υπολογιστής δικτύου της Επιτροπής είναι ο Europa (URL:http://europa.en.int), ο οποίος παρέχει τόσο πληροφορίες σχετικά με όλες τις υπηρεσίες της Επιτροπής, όσο και διασυνδέσεις με κεντρικούς υπολογιστές δικτύων άλλων οργάνων.

Επιπλέον, η Επιτροπή είναι υπεύθυνη για τη λειτουργία των τριών κεντρικών υπολογιστών του διαδικτύου Ι*M Europe (URL:http://www.echo.lu), της Υπηρεσίας πληροφόρησης σχετικά με την κοινοτική έρευνα και ανάπτυξη (Community research and development information service - CORDIS) (URL:http://www.corfdis.lu), καθώς και του γραφείου σχεδίων της κοινωνίας των πληροφοριών (Information society project office - ISPO) (URL:http://www.ispo.cec.be), που εξυπηρετούν συγκεκριμένες ομάδες-στόχους.
ΓΡΑΠΤΗ ΕΡΩΤΗΣΗ P-3445/97 υποβολή: Jean-Antoine Giansily (UPE) προς την Επιτροπή (27 Οκτωβρίου 1997)

Θέμα: Εκτέλεση των πιστώσεων «Κέντρα μετάδοσης πληροφοριών»

Σο άρθρο Β3-301 «Μετάδοση πληροφοριών και ενέργειες προβολής» του προϋπολογισμού της Ευρωπαϊκής 'Ενωσης είναι εγγεγραμμένη, για το έτος 1997, σημαντική πίστωση, ύψους 1.700.000 ECU, που προορίζεται να καλύψει, μεταξύ άλλων, «τη χρηματοδότηση της Διεθνούς Ομοσπονδίας Ευρωπαϊκών Ιδρυμάτων».

Δύναται μήπως να προσδιορίσει η Επιτροπή εάν, μέσω του άρθρου αυτού, διέθεσε - και εξακολουθεί να διαθέτει πιστώσεις στον Οίκο της Ευρώπης των Παρισίων (οδός Francs Bourgeois - αριθ. 35, τομέας ΙV) και, εάν ναι, δύναται να δηλώσει τα ποσά που έλαβε ο Οίκος της Ευρώπης των Παρισίων για τα έτη 1993, 1994, 1995 και 1996;

Επιπλέον, στις παρατηρήσεις αυτού του άρθρου αναφέρεται ότι «η Επιτροπή θα υποβάλει στην αρμόδια επί του προϋπολογισμού αρχή ανακοίνωση σχετικά με τις εκθέσεις των βασικών δικαιούχων της δράσης αυτής, από οικονομικής σκοπιάς, όσον αφορά τον αντίκτυπο των δραστηριοτήτων τους στην ενημέρωση και την ευαισθητοποίηση των πολιτών στα ευρωπαϊκά θέματα.»

Στο πλαίσιο αυτό, δύναται η Επιτροπή να διευκρινίσει εάν έλαβε από τον Οίκο της Ευρώπης των Παρισίων σαφή έκθεση για τις δραστηριότητές του και εάν, εξάλλου, εκτιμά ότι οι εκθέσεις αυτές συνάδουν με το κοινοτικό ενδιαφέρον των δραστηριοτήτων που χρηματοδοτούνται μέσω του άρθρου αυτού, όπως για παράδειγμα, ήταν πρόσφατα η ενημέρωση του κοινού σχετικά με τη μετάβαση στο ενιαίο νόμισμα;

Τέλος, δύναται η Επιτροπή να ανακοινώσει τις εκθέσεις του περί ού ο λόγος οργανισμού;

Απάντηση του κ. Oreja εξ ονόματος της Επιτροπής (1 Δεκεμβρίου 1997)

Ο Οίκος της Ευρώπης των Παρισίων δεν δικαιούται επιδοτήσεων από το κονδύλι Β3-301 «Κέντρα μετάδοσης πληροφοριών», δεδομένου ότι δεν συγκαταλέγεται μεταξύ των μελών της Διεθνούς Ομοσπονδίας Ευρωπαϊκών Ιδρυμάτων.

Συνεπώς, ο Οίκος της Ευρώπης των Παρισίων δεν υποχρεούται να υποβάλλει στην Επιτροπή εκθέσεις δραστηριοτήτων.
ΓΡΑΠΤΗ ΕΡΩΤΗΣΗ E-2897/97 υποβολή: Phillip Whitehead (PSE) προς την Επιτροπή (17 Σεπτεμβρίου 1997)

Θέμα: Πρόταση Κανονισμού του Συμβουλίου για την ονομαστική αξία και τις τεχνικές προδιαγραφές των κερμάτων εύρω

Μετά την επίσημη διαβίβαση της ανωτέρω πρότασης (COM(97)0247) ((EE C 208 της 09.07.1997, σελ. 5)) τόσο στο Κοινοβούλιο όσο και στο Συμβούλιο, φαίνεται πως η Επιτροπή αποφάσισε να συμβουλευτεί την Επιστημονική Επιτροπή για την τοξικότητα και την οικοτοξικότητα των χημικών ενώσεων σχετικά με τις επιπτώσεις στην υγεία της χρήσης κράματος νικελίου στα κέρματα 1 και 2 εύρω. Φαίνεται επίσης πως η Επιτροπή χρηματοδοτεί συμπληρωματική έρευνα σε αυτόν τον τομέα.

Δεδομένων των ανωτέρω:

1. Μπορεί η Επιτροπή να μας ενημερώσει λεπτομερώς για τη συμπληρωματική έρευνα που διεξάγεται;

2. Πότε πιστεύει η Επιτροπή ότι θα γίνουν γνωστά τα αποτελέσματα της έρευνας;

3. Θα περιμένει η Επιστημονική Επιτροπή για την τοξικότητα και την οικοτοξικότητα των χημικών ενώσεων τα αποτελέσματα της έρευνας πριν καταλήξει σε συμφωνία;

Κοινή απάντηση του κ. De Silguy εξ ονόματος της Επιτροπής στις γραπτές ερωτήσεις E-2896/97 και E-2897/97 (11 Νοεμβρίου 1997)

H Επιτροπή, κατά την έκδοση της πρότασής της, ανακοίνωσε ότι ενδέχεται να την τροποποιήσει υπό το φως των εργασιών που διεξάγει η επιστημονική επιτροπή για την τοξικότητα και την οικοτοξικότητα των χημικών ενώσεων σε σχέση με τον κίνδυνο που συνεπάγεται η χρησιμοποίηση κερμάτων τα οποία περιέχουν νικέλιο.

Η επιτροπή υπέβαλε πρόσφατα την προσωρινή της έκθεση, σύμφωνα με την οποία δεν υπάρχουν ενδείξεις ότι τα παρόντα κέρματα δύνανται να προκαλέσουν ευαισθητοποίηση στο νικέλιο. Βάσει πολύ περιορισμένων διαθέσιμων στοιχείων, η Επιτροπή κατέληξε στο συμπέρασμα ότι ελάχιστες περιπτώσεις αλλεργίας στο νικέλιο, η οποία πλήττει είτε το ευρύ κοινό είτε τους εργαζόμενους που χρησιμοποιούν κέρματα στο πλαίσιο του επαγγέλματός τους, είναι δυνατό να έχουν προκληθεί από το νικέλιο που περιέχεται στα κυκλοφορούντα κέρματα. Σύμφωνα με την άποψη της επιτροπής, είναι απίθανο τα νέα κέρματα, ακόμη και με ποσοστό νικελίου παρόμοιο με εκείνο που περιέχεται στα σημερινά κέρματα, να προκαλούν μεγαλύτερους κινδύνους.

Η επιτροπή διενεργεί επί του παρόντος επιστημονικές δοκιμές προκειμένου να εκτιμήσει το ποσοστό νικελίου που περιέχουν τα νέα κέρματα. Τα αποτελέσματα των δοκιμών αυτών θα είναι διαθέσιμα κατά τις αμέσως επόμενες εβδομάδες.

Ωστόσο, ανεξαρτήτως των αποτελεσμάτων των εν λόγω δοκιμών, η Επιτροπή αποφάσισε, στην πρότασή της, να ελαχιστοποιήσει την περιεκτικότητα νικελίου στα νέα κέρματα, χρησιμοποιώντας, εφόσον είναι διαθέσιμα, κράματα που δεν περιέχουν νικέλιο και ανταποκρίνονται στις τεχνικές προδιαγραφές και στις απαιτήσεις ασφαλείας, γεγονός που θα έχει ως αποτέλεσμα να μειωθεί το συνολικό ποσοστό νικελίου στα κέρματα από 75% σήμερα σε 8%.
ΓΡΑΠΤΗ ΕΡΩΤΗΣΗ E-3738/97 υποβολή: Yves Verwaerde (PPE) προς την Επιτροπή (21 Νοεμβρίου 1997)

Θέμα: Κατάσταση στο Κογκό

Μπορεί η Ευρωπαϊκή Επιτροπή να ανακοινώσει ποιά είναι η θέση της ως προς τα πρόσφατα πολιτικά και στρατιωτικά γεγονότα στο Κογκό;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-3736/97 και E-3738/97 (16 Δεκεμβρίου 1997)

Η θέση της Επιτροπής για τα πρόσφατα πολιτικά γεγονότα στο Κονγκό (Μπραζαβίλ) περιλαμβάνεται στη δήλωση της προεδρίας του Συμβουλίου, η οποία εκφράσθηκε εξ ονόματος της Ένωσης και δημοσιεύθηκε στις 3 Νοεμβρίου 1997. Η δήλωση αυτή αποστέλλεται κατευθείαν στο Αξιότιμο Μέλος του Κοινοβουλίου, καθώς και στη Γραμματεία του Κοινοβουλίου.

Με την ευκαιρία αυτή, η Επιτροπή επιθυμεί να τονίσει ότι προέβη, ήδη από την αρχή των στρατιωτικών επιχειρήσεων, σε χρηματοδοτήσεις επείγουσας ανθρωπιστικής βοήθειας τεσσάρων οργανώσεων και συγκεκριμένα: Γιατροί χωρίς σύνορα (Γαλλία και Κάτω Χώρες), Γιατροί του Κόσμου (Γαλλία), Secours catholique (Γαλλία) και Διεθνής Επιτροπή Ερυθρού Σταυρού. Τα προγράμματα αυτά επέτρεψαν την κάλυψη κατά τη διάρκεια της διένεξης και μέχρι στιγμής των εξόδων πρώτης ανάγκης για τα πλέον ευάλωτα μετατοπισθέντα άτομα δηλαδή περίπου 350.000 άτομα.

Η Επιτροπή παρακολουθεί με προσοχή την κατάσταση επιτόπου σε συνεργασία με τις κύριες ανθρωπιστικές οργανώσεις, ιδίως όσον αφορά την υδροδότηση της Μπραζαβίλ.

Οι χρηματοδοτήσεις που έχουν χορηγηθεί μέχρι σήμερα καλύπτουν πολλούς τομείς και ανέρχονται σε ποσό περίπου 10 εκατ. ECU, λαμβανομένων υπόψη των χρηματοδοτήσεων του παγκόσμιου επισιτιστικού προγράμματος.
ΓΡΑΠΤΗ ΕΡΩΤΗΣΗ E-3304/97 υποβολή: Raymonde Dury (PSE) προς την Επιτροπή (20 Οκτωβρίου 1997)

Θέμα: Μείωση των οδικών ατυχημάτων

Είναι σε θέση η Επιτροπή αφενός να εκτιμήσει το οικονομικό κόστος των θανάτων που προκαλούν στο Βέλγιο τα οδικά ατυχήματα, αφετέρου δε να εκθέσει τις λύσεις που προτείνει προκειμένου να μειωθεί, στο σύνολο της Ευρώπης, ο αριθμός των νεκρών και των τραυματιών;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-3304/97 και E-3305/97 (15 Δεκεμβρίου 1997)

Το 1994 σκοτώθηκαν 1.543 άτομα σε τροχαία ατυχήματα στο Βέλγιο, ενώ τραυματίστηκαν 73.338. Βάσει του αριθμού των θυμάτων ανά εκατομμύριο κατοίκων για το διάστημα 1991-1994, η θέση του Βελγίου είναι χειρότερη από τον ευρωπαϊκό μέσο όρο, και από την αντίστοιχη θέση επτά άλλων κρατών μελών. Είναι ωστόσο δύσκολο να επιχειρηθούν ακριβείς συγκρίσεις μεταξύ κρατών μελών, δεδομένου ότι σειρά παραγόντων, όπως, λόγου χάριν, η ποιότητα των υποδομών, που δεν είναι συγκρίσιμοι.

Η Επιτροπή έχει υπολογίσει ότι το άμεσο κόστος των τροχαίων ατυχημάτων (συμπεριλαμβανομένου του κόστους των υπηρεσιών που παρέχουν η αστυνομία και τα σώματα άμεσης επέμβασης, των επισκευών των οχημάτων και της απώλειας οικονομικής δραστηριότητας), ανέρχεται σε 45.000 εκατομ. ECU κατ' έτος για την Κοινότητα στο σύνολό της. Διαιρούμενο δια του συνόλου των 45.000 θανατηφόρων περιστατικών στην Κοινότητα κατ' έτος, προκύπτει ένας απλός μέσος όρος 1 εκατομ. ECU ανά θάνατο.

Η Επιτροπή έχει εκδόσει ανακοίνωση «Προωθώντας την οδική ασφάλεια στην ΕΕ - το πρόγραμμα 1997-2001» ((COM(97) 131 τελικό )), στην οποία περιγράφονται λεπτομερώς τα σχέδια της Επιτροπής για την εκμετάλλευση των επιτυχιών του πρώτου προγράμματος δράσεως 1993-1996. Η δράση της Επιτροπής θα επικεντρωθεί σε τρεις τομείς: συλλογή και κυκλοφορία πληροφοριών για την ανάλυση και την παρακολούθηση της κατάστασης 7 εγκαινίαση και στήριξη μέτρων για την αποφυγή των ατυχημάτων, με έμφαση στον ανθρώπινο παράγοντα και στην διεπαφή του με το περιβάλλον 7 και στήριξη μέτρων για τον περιορισμό των επιπτώσεων των ατυχημάτων. Εάν εφαρμοστούν τα μέτρα που προτείνονται στο πρόγραμμα δράσεως, η Επιτροπή πιστεύει ότι είναι δυνατός ο κατά 18.000 περιορισμός των ετησίων θανάτων, το έτος 2010.
ΓΡΑΠΤΗ ΕΡΩΤΗΣΗ E-3408/97 υποβολή: Roberta Angelilli (NI) προς την Επιτροπή (28 Οκτωβρίου 1997)

Θέμα: Ιδιωτικοποίηση της κεντρικής μονάδας παραγωγής γάλακτος στη Ρώμη

Εδώ και λίγο καιρό η ιταλική υπηρεσία αντιτράστ ασχολείται με την παραχώρηση της κεντρικής μονάδας παραγωγής γάλακτος του Δήμου Ρώμης στην εταιρεία Cirio. Μετά την αγορά της μονάδας αυτής πράγματι, η Cirio θα κατέχει το 70% σχεδόν της αγοράς γάλακτος στο Διαμέρισμα Lazio, ποσοστό υπερβολικό που θα μπορούσε να θέσει σε κίνδυνο τον ελεύθερο ανταγωνισμό στον εν λόγω τομέα.

Οι υφιστάμενες εξάλλου σχέσεις μεταξύ Cirio και Parmalat που είναι οι δύο μεγαλύτεροι παραγωγοί γάλακτος στην Ιταλία, θα μπορούσαν, δεδομένων των κοινών συμφερόντων να δημιουργήσουν μία πραγματική στρέβλωση της αγοράς λόγω επίτευξης δεσπόζουσας θέσης με συνέπειατην εκμηδένιση του ανταγωνισμού. Το γεγονός αυτό προκαλεί σοβαρές αμφιβολίες για την όλη ενέργεια πώλησης εκ μέρους του Δήμου Ρώμης.

Υπό το πρίσμα των ανωτέρω ερωτάται η Επιτροπή:

1. Έχει υπόψη της την έρευνα της ιταλικής υπηρεσίας αντιτράστ για την ιδιωτικοποίηση της κεντρικής μονάδας παραγωγής γάλακτος της Ρώμης;

2. Η πώληση της μονάδας αυτής στην Cirio μπορεί να προκαλέσει την ενίσχυση μιας δεσπόζουσας θέσης στην αγορά η οποία θα παραβλάπτει τον ελεύθερο ανταγωνισμό;

3. Θεωρείται επομένως νόμιμη η όλη ενέργεια ιδιωτικοποίησης της κεντρικής μονάδας γάλακτος;

Απάντηση του κ. Fischler εξ ονόματος της Επιτροπής (26 Νοεμβρίου 1997)

Στα τέλη του 1996, η Επιτροπή έλαβε μία καταγγελία σχετικά με τη χορήγηση δημοσίων κεφαλαίων με σκοπό την εξυγίανση της επιχείρησης Centrale del latte di Roma, καθώς και την εναρμόνιση της διαδικασίας ιδιωτικοποίησης, που ακολουθεί ο δήμος της Ρώμης, με τις κοινοτικές διατάξεις για τις δημόσιες αγορές.

Προς το παρόν, ο φάκελλος είναι υπό εξέταση και, κατά συνέπεια, η Επιτροπή δεν έχει ακόμη λάβει θέση σχετικά με την προαναφερόμενη καταγγελία.

Δεδομένων των όσων προηγήθηκαν, η Επιτροπή βρίσκεται στη δυσάρεστη θέση να πληροφορήσει το αξιότιμο μέλος του Κοινοβουλίου ότι δεν δύναται να απαντήσει στις ερωτήσεις που της τέθηκαν σχετικά με τη διαδικασία ιδιωτικοποίησης της σχετικής επιχείρησης πριν εκφραστεί επί της άνωθι αναφερόμενης καταγγελίας.
ΓΡΑΠΤΗ ΕΡΩΤΗΣΗ E-3570/97 υποβολή: Cristiana Muscardini (NI) προς την Επιτροπή (13 Νοεμβρίου 1997)

Θέμα: Σοβαρό κρούσμα ρατσιστικής διάκρισης από τις βελγικές αθλητικές αρχές εις βάρος δύο ιταλών πολιτών

Η γαλλόφωνη βελγική ομοσπονδία τζούντο αποφάσισε να αποκλείσει τους κοινοτικούς πολίτες από τους αγώνες τζούντο. Η απόφαση προκαλεί ακόμα μεγαλύτερη έκπληξη διότι αποκλείει τους ξένους πολίτες ακόμη και από την άσκηση στο άθλημα αυτό το οποίο συνήθως γίνεται σε διάφορους ομίλους όπου τους απαγορεύει να εγγραφούν.

Δύο ιταλοί νέοι, οι αδελφοί Ermanno και Emanuele Agostini, πρωταθλητές Βελγίου μεταξύ 1984 και 1994, ζουν οι ίδιοι τον αποκλεισμό εις βάρος των ξένων πολιτών που επέβαλε η βελγική ομοσπονδία τζούντο.

Ζητείται από την Επιτροπή να παρέμβει επειγόντως στις βελγικές αρχές για να προστατεύσει τα κεκτημένα δικαιώματα των πολιτών της ΕΕ και να διαφυλάξει τη δημοκρατική αρχή της ισότητας.

Ζητείται η έκδοση οδηγίας που καταδικάζει τη ρατσιστική εκδήλωση στην οποία προέβησαν οι βελγικές αθλητικές αρχές με την απόφαση αποκλεισμού των ξένων πολιτών όχι μόνον από τις αγωνιστικές διοργανώσεις αλλά και από την ίδια την άθληση στο τζούντο.

Ζητείται η έκδοση οδηγίας που θα προστατεύει τη σταδιοδρομία των αδελγών Agostini, επανειλημμένα πρωταθλητών Βελγίου, και θα τους επανεντάσσει στο αθλητικό κύκλωμα της χώρας η οποία τους φιλοξενεί.

Απάντηση του κ. Flynn εξ ονόματος της Επιτροπής (15 Δεκεμβρίου 1997)

Ο αποκλεισμός των κοινοτικών πολιτών από τη γαλλόφωνη ένωση τζούντο μπορεί να είναι αντίθετη προς το κοινοτικό δίκαιο από πολλές απόψεις. Όσον αφορά τους κοινοτικούς εργαζομένους οι οποίοι ασκούν έμμισθη επαγγελματική δραστηριότητα στο βελγικό έδαφος, η πρόσβαση σε λέσχες τζούντο και στην ένωση τζούντο αποτελεί κοινωνικό πλεονέκτημα σύμφωνα με το άρθρο 7.2 του κανονισμού (ΕΟΚ) αριθ. 1612/68 του Συμβουλίου, της 15.10.1968, σχετικά με την ελεύθερη κυκλοφορία των εργαζομένων εντός της Κοινότητας ((ΕΕ L 257 της 19.10.1968. )). Αυτό το πλεονέκτημα πρέπει να αναγνωρίζεται όχι μόνο στους εργαζομένους, αλλά και στα μέλη της οικογενείας τους.

Αφετέρου, στην περίπτωση κατά την οποία η συμμετοχή στην γαλλόφωνη ένωση τζούντο αποτελεί οικονομική δραστηριότητα, ο αποκλεισμός κοινοτικών πολιτών από λέσχες τζούντο και κατά συνέπεια από τη συγκεκριμένη ένωση, αποτελεί κώλυμα στην ελευθερία εγκατάστασης.

Δεδομένου ότι οι διακρίσεις που καταγγέλλονται από το αξιότιμο μέλος του Κοινοβουλίου προέρχονται από απόφαση της γαλλόφωνης ένωσης, η οποία είναι ιδιωτικός φορέας, η Επιτροπή δεν έχει εξουσία παρέμβασης. Εντούτοις, η Επιτροπή επισημαίνει ότι τα άρθρα 48 και 52 της συνθήκης ΕΚ, καθώς και ο κανονισμός (ΕΟΚ) αριθ. 1612/68, ισχύουν άμεσα ενώπιον των εθνικών δικαστηρίων και μπορεί να γίνεται επίκλησή τους για την υπεράσπιση των δικαιωμάτων που αναγνωρίζει η συνθήκη στα άτομα.
ΓΡΑΠΤΗ ΕΡΩΤΗΣΗ E-3062/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Εκπομπές πτητικών οργανικών ενώσεων

Η ερώτηση αφορά την «Πρόταση οδηγίας του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες βιομηχανικές δραστηριότητες» (έγγρ. COM(96) 0538 τελικό - 96/0276 SYN) ((ΕΕ C 99 της 26.03.1997, σελ. 32 )):

Θα μπορούσε η Επιτροπή να λάβει υπόψη της τις οικονομικές επιπτώσεις που σε ορισμένες περιπτώσεις είναι πολύ σοβαρές για τους τομείς της βιομηχανίας και υπάρχει εμφανώς ο κίνδυνος να μειωθεί η ανταγωνιστικότητά της και να απωλεσθούν απασχολήσεις; Θα μπορούσε, επιπλέον, να καταδείξει τις επιπτώσεις που θα έχουν τα προτεινόμενα μέτρα στο κόστος στις διάφορες περιφέρειες και να διευκρινίσει κατά πόσο τα κριτήρια εναρμόνισης των εν λόγω μέτρων δικαιολογούνται λαμβανομένης υπόψη της διαφορετικής κατάστασης της ποιότητας του αέρα στις διάφορες περιφέρειες της Κοινότητας;

Απάντηση της κας Bjerregaard εξ ονόματος της Επιτροπής (10 Νοεμβρίου 1997)

Κατά την εκπόνηση της πρότασης της για οδηγία σχετικά με τον περιορισμό των εκπομπών πτητικών οργανικών ενώσεων (ΠΟΕ) που οφείλονται στη χρήση οργανικών διαλυτών σε ορισμένες βιομηχανικές δραστηριότητες, η Επιτροπή ασχολήθηκε επισταμένως με τον ορισμό των απαιτήσεων όσον αφορά τις εκπομπές ΠΟΕ για τους διάφορους βιομηχανικούς κλάδους που εμπίπτουν στο πεδίο εφαρμογής της εν λόγω οδηγίας. Διαφορετικές μελέτες ανά κλάδο προσέφεραν την δυνατότητα να προσδιοριστεί το μείωσης περιορισμού των εκπομπών ΠΟΕ σεκαθένα απ'αυτούς του κλάδους με βάσει τις βέλτιστες διαθέσιμες τεχνολογίες. Τα όρια εκπομπών καθώς και τα ανώτατα επίπεδα κατανάλωσης διαλυτών υπεράνω των οποίων μια εγκατάσταση εκπίπτει στο πεδίο εφαρμογής της οδηγίας καθορίστηκαν λαμβάνοντας υπόψη στο μέγιστο δυνατό βαθμό αυτές τις τεχνοοικονομικές πτυχές.

Εξάλλου, η πρόταση συμπεριλαμβάνει ορισμένες παραμέτρους που παρέχουν ευελιξία καθώς και χρονοδιάγραμμα κατάλληλο για να ενισχυθεί η καινοτομία και να προωθηθεί η ανάπτυξη και η εφαρμογή από την βιομηχανία λύσεων εναλλακτικών προς την χρησιμοποίηση των οργανικών διαλυτών.

Ο βαθμός εναρμόνισης που υιοθέτησε η Επιτροπή δικαιολογείται από τον διασυνοριακό χαρακτήρα της ρύπανσης από το όζον. Η νομική βάση της πρότασης (άρθρο 130 Σ της συνθήκης ΕΚ) προσφέρει, παρεμπιπτώντωςμστα κράτη μέλη που το επιθυμούν να υιοθετήσουν μέτρα προστασίας αυστηρότερα από τα προβλεπόμενα στην οδηγία.

Η επίδοση του κόστους των προτεινόμενων μέτρων σε περιφερειακό επίπεδο εξαρτάται από την βιομηχανική διάρθρωση κάθε περιοχής. Η δυνατότητα που προσφέρεται στα κράτη μέλη να εφαρμόζουν την οδηγία μέσω εθνικού προγράμματος επιτρέπει να ληφθούν υπόψιν ενδεχόμενες περιφερειακές διαφορές.
ΓΡΑΠΤΗ ΕΡΩΤΗΣΗ E-3383/97 υποβολή: Riccardo Garosci (UPE), Livio Filippi (PPE), Giacomo Santini (UPE), Danilo Poggiolini (PPE), Antonio Trizza (NI), Monica Baldi (UPE) και Luisa Todini (UPE) προς την Επιτροπή (23 Οκτωβρίου 1997)

Θέμα: Επισήμανση ελαιολάδου και πρόταση μεταρρύθμισης ΔΕΕ

Σκοπεύει η Επιτροπή να παρέμβει στους αρμόδιους οργανισμούς προκειμένου να υποστηρίξει τους στόχους της ΔΕΕ (Διεθνής Επιτροπή Ελαιοκαλλιέργειας) σχετικά με την αναθεώρηση του κανονισμού για την επισήμανση του ελαιολάδου; Πράγματι, ο διεθνής αυτός οργανισμός φαίνεται ότι προσανατολίζεται, κατά την προσεχή σύνοδό του στις 18.11.1997 στην Τουρκία, να τροποποιήσει τις ενδείξεις που αναγράφονται στην ετικέτα και αφορούν τη χώρα παραγωγής.

Στην πράξη, η νέα πρόταση θα επιτρέπει, λάδι το οποίο εισάγεται σε μια χώρα να χαρακτηρίζεται με το όνομα της χώρας αυτής, ανεξάρτητα από την προέλευσή του, υπό τη μοναδική προϋπόθεση ότι θα υφίσταται εκεί επεξεργασία (π.χ. φιλτράρισμα) ή πρόσμιξη με μικρό ποσοστό ελαιολάδου της εν λόγω χώρας.

Είναι προφανές ότι μια παρόμοια λύση θα ήταν αντίθετη με τη λογική της σαφήνειας των πληροφοριών και της ποιότητας, είτε πρόκειται για τους καταναλωτές είτε για τους ίδιους τους ελαιοπαραγωγούς της ΕΕ.

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3201/97 και E-3383/97 (17 Νοεμβρίου 1997)

Θα πρέπει, κυρίως, να τονιστεί ότι, σύμφωνα με τις εμπορικές προδιαγραφές για το ελαιόλαδο και το πυρηνέλαιο του Διεθνούς Ελαιοκομικού Συμβουλίου (ΔΕΣ), η καταγωγή της χώρας στην οποία πραγματοποιήθηκε το φιλτράρισμα και η ανάμιξη με το τοπικά παραγόμενο ελαιόλαδο αποδίδεται, επί του παρόντος, στα προϊόντα τα οποία αποκτήθηκαν μέσω των μεθόδων στις οποίες αναφέρονται τα αξιότιμα μέλη του Κοινοβουλίου.

Η Επιτροπή, για να αποφύγει, ακριβώς, επανάληψη ανάλογων μεθόδων, ζήτησε από το ΔΕΣ να εξετάσει ενδεχόμενη αναθεώρηση των εν λόγω προδιαγραφών που προβλέπουν, εκτός άλλων, καθιέρωση περισσότερο περιοριστικών και διαφανών όρων απόδοσης της προέλευσης.

Η αναθεώρηση των εμπορικών προδιαγραφών του ΔΕΣ βάσει της έννοιας «χώρα καταγωγής» θα εξεταστεί στο πλαίσιο των εργασιών της 77ης συνόδου του ΔΕΣ, που θα διεξαχθεί στην Τουρκία, από τις 17 ως τις 21 Νοεμβρίου 1997.